ULTRAGARSINIO TYRIMO REIKŠMĖ VERTINANT TRANSJUGULINIO INTRAHEPATINIO PORTOSISTEMINIO ŠUNTO (TIPS) PROCEDŪROS VEIKSMINGUMĄ IR KOMPLIKACIJŲ RIZIKĄ PO PROCEDŪROS
Authors: Mitraitė Dalia , Zibalytė Paula , Strupeikis Erikas , Gelman Sigita 
Published: October 2016

Reikšminiai žodžiai: transjugulinis intrahepatinis portosisteminis šuntas (TIPS), portinė hipertenzija (PH), hepatinių venų spaudimo gradientas (HVPG), ultragarsinis tyrimas (UG). Spalvinio doplerio tyrimu diagnozuojama portinė hipertenzija, kuri išsivysto kaip komplikacija sergant kepenų ciroze. Transjugulinis intrahepatinis portosisteminis šuntas (TIPS) yra angiografinio pobūdžio gydymo metodas, kuriuo siekiama sumažinti portinę hipertenziją ir jos komplikacijas (refrakterinį ascitą, varikozinių venų pakartotinį kraujavimą). Neretai ši intervencinė procedūra yra „tiltas“ iki kepenų transplantacijos žmonėms, sergantiems sunkios stadijos kepenų liga. Tikslas. Įvertinti doplerio efektu pagrįstų ultragarsinių parametrų ryšį su TIPS procedūros veiksmingumu ir komplikacijų rizika. Tyrimo medžiaga ir metodai. Atliktas retrospektyvinis ir iš dalies prospektyvinis tyrimas, kurio metu išnagrinėtos 45 pacientų epikrizės ir 7 pacientai pakartotinai ištirti ultragarsu. Visiems pacientams Lietuvos sveikatos mokslų universiteto ligoninės Kauno klinikų (LSMUL KK) Gastroenterologijos skyriuje 2004–2013 m. atlikta TIPS procedūra. Tyrimo metu vertinti duomenys: lytis, amžius, v. portae diametras (cm), v. portae kraujotakos greitis prieš TIPS ir po TIPS (m/s), hepatinių venų spaudimo gradientas prieš ir po TIPS (mmHg), pagrindinės ligos diagnozė, pasireiškusių komplikacijų atvejai. Duomenų analizė atlikta SPSS 17.0 programa. Požymių priklausomybei ir ryšio stiprumui vertinti skaičiuotas chi kvadrato (χ2) kriterijus ir Spearmano koreliacijos koeficientas (r). Rezultatai. Išanalizuoti 52 pacientai (33 vyrai (63,5 proc.) ir 19 moterų (36,5 proc.)). Pacientų amžiaus vidurkis – 54 m. (± 14 m.). Naudojant Spearmano koreliacijos koeficientą nustatyta: kuo didesnis v. portae spindis, tuo mažesnis greičio pokytis. Vidutinis v. portae diametras 1,36 ± 0,2 cm, gautas vidutinis greitis prieš TIPS 0,103 ± 0,08 m/s, vidutinis greitis po TIPS 0,357 ± 0,31 m/s, vidutinis greičio pokytis 0,254 ± 0,32 m/s (p = 0,001). Vidutinis v. portae spaudimo gradientas prieš TIPS 30,46 ± 7,8 mm/Hg, vidutinis spaudimo gradientas po TIPS 9,27 ± 1,9 mm/Hg, vidutinis spaudimo gradiento pokytis po TIPS buvo 21,19 ± 7,8 mm/Hg. Komplikacijos pasireiškė 28 pacientams (53,8 proc.), jų nebuvo 24 pacientams (46,2 proc.). Varikozinių venų pakartotinis kraujavimas atsirado 9 pacientams (17,3 proc.), nebuvo 43 pacientams (82,7 proc). Refrakterinio ascito dinamika prieš ir po intervencijos: sumažėjo 35 pacientams (67,3 proc.), nesumažėjo 17 pacientų (32,7 proc.). Tarp komplikacijų pasireiškė: hepatinė encefalopatija (60,7 proc.), stento disfunkcija (39,3 proc.), hemolizinė anemija (14,3 proc.). Išvados. Remiantis atlikto tyrimo skaičiavimų duomenimis, rezultatai rodo, kad TIPS yra veiksmingas gydant portinę hipertenziją ir jos sukeliamas komplikacijas. Spalvinis dopleris yra neinvazinis, greitai atliekamas, nebrangus ir informatyvus tyrimas, padedantis nustatyti TIPS veiksmingumą.